section_heading: Povijest
paragraph_text: Klub je osnovan nakon osnivanja RK Partizan pod nazivom ŽRK Partizan. Rukometašice Partizana (Zamet) su dosta rano počele ostvarivati bolje rezultate od muškog sastava. Već 1962. godine Zamećanke bilježe prve uspjehe kada se pod vodstvom Stanko Jergera plasiraju u četvrtfinale Kupa Jugoslavije, neočekivanom pobjedom nad ekipom Zagreba 6:5. To se smatralo pravim podvigom. Rukometašice Partizana (Zamet) nastavile su s niskom uspjeha. Godine 1963. sudjelovale su u kvalifikacijama za Prvu saveznu ligu, ali nisu uspjele kao ni u pet sljedećih godina. Tek 1970. godine, rukometašice Partizana (Zamet), kako su se onda još zvale, uspjele su ostvariti san dug sedam godina da se plasiraju u Prvu saveznu ligu u kojoj su igrale sve do 1974. godine. Tada su pale u niži rang natjecanja, u Drugu saveznu ligu.